**Kosmiske monstrøsiteter:**

Hegel, Deleuze og spørsmålet om likhet og forskjell

Emneområde:

Jeg ønsker å arbeide i grensesonen mellom litteraturteori og filosofi. Det vil si at jeg ønsker å studere nærmere en rekke litterære tekster som tar i bruk metafysiske temaer og spørsmål på kreativt vis. Det vil også si at jeg vil se på filosofiske tekster som jeg vil hevde fortsatt har betydning for litteraturfaglig teori og fortolkning.

Motivering:

Siden jeg har studert både filosofi og litteraturvitenskap har jeg i økende grad blitt interessert i den form for filosofi som nærmer seg det litterære og det estetiske, og samtidig også den litteraturen og litteraturteorien som potensielt kan bidra til filosofisk erkjennelse.

Problemstilling:

I Borges Biblioteket i Babel finner vi et subjekt som befinner seg i et univers som er et eneste stort bibliotek, og hvor absolutt all informasjon om subjektet er dokumentert i en bok. Et spørsmål gjerne gjør seg gjeldene i denne fortellingen er: kan subjektet da i prinsippet erstattes med denne informasjonen? Hvis informasjonen skal dekke *absolutt* alt om vedkommende, betyr dette at subjektet og teksten til syvende og sist må være identisk med hverandre? I T. S. Eliots *Four Quartets* drøftes forholdet mellom tid og evighet. Finnes tid fra evighetens «ståsted»? Er alt et eneste stort «nå»? Dette er eksempler på spørsmål som handler om forholdet mellom likhet og forskjell. Verden, slik den fremkommer på ulike vis i litteraturen og i filosofien, kan synes å være paradoksal. I det ene øyeblikket ser den ut til å være satt sammen av elementer som alle å har noe til felles: vi tar del i en helhet, en ordnet virkelighet. Vi finner sammenhenger, vi finner likhet i alt. I det andre øyeblikk fremkommer derimot verden som fullstendig separert, splittet og stadig i endring; likhetene vi identifiserer er bare skinn, falske overflater. Er alt som finnes fullstendig forskjellig? Hvordan skal vi forstå forholdet mellom likhetene og forskjellene? Jeg vil utforske dette temaet slik det viser seg innenfor noen utvalgte teoretiske og litterære tekster. De filosofiske tekstene jeg har valgt ut som sentrale er Georg W. F. Hegels *Wissenschaft der Logik* og Gilles Deleuzes *Différence et Répétition*. Av litterære tekster har jeg valgt ut Jorge Lois Borges *Biblioteket i Babel,* August Strindbergs *Et Drömspel*, T. S. Eliots *Four Quartets* og Samuel Taylor Coleridges *Mariner*. Min undersøkelse tar for seg 1) hvorvidt Hegel og Deleuzes ulike teorier om emnet kan kaste lys over de formelle og de tematiske aspektene ved nevnte litterære verk, og 2) i hvilken grad kan de litterære verkene fungere som hermeneutiske ‘nøkler’ til å åpne opp nye innganger inn til Hegel og Deleuzes filosofi. På bakgrunn dette ønsker jeg å finne ut om det eksisterer gode grunner til å, blant de forskjellige teoriene blir presentert i oppgaven, - skille ut én som nærmere sannheten enn de andre.

Hypotese:

For det første antar jeg at på tross av mange og viktige forskjeller, er Hegel og Deleuze i sin forståelse av likhet og forskjell nærmere hverandre enn det kanskje kan synes ved første øyekast. Dette er 1) fordi begge står i gjeld til en intellektuell tradisjon som tilstreber å unngå ontologisk dualisme og bekrefte én verden, vår verden, som den eneste virkelige, og 2) fordi Deleuzes tolkning av Hegels filosofi har blitt utfordret av ny hermeneutisk forskning av sistnevntes verker. For det andre antar jeg at hverken Hegel eller Deleuzes forståelse av emnet kan sies å stå nærmere sannheten enn den andre, fordi deres metafysiske teorier i lider av flere av de samme defektene og faller derfor i samme grad til kort. Derfor vil løsningen ligge i å søke etter en teori som henter det mest fruktbare ut fra den filosofiske tradisjonen som de begge står i gjeld til.